РЕГЛАМЕНТ (ЕС) № 493/2012 НА КОМИСИЯТА
от 11 юни 2012 година
за определяне, в съответствие с Директива 2006/66/ЕО на Европейския парламент и на Съвета, на подробни правила за изчисляване на ефективността на рециклирането на процесите на рециклиране на отпадъчни батерии и акумулатори
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/66/ЕО на Европейския парламент и Съвета от 6 септември 2006 г. относно батерии и акумулатори и отпадъци от батерии и акумулатори и за отмяна на Директива 91/157/ЕИО (1), и по-специално член 12, параграф 6 от цитираната директива,
като има предвид, че:
(1)
Процесите на рециклиране, при които в рамките на последователност от процеси или на самостоятелни процеси се рециклират отпадъчни оловно-киселинни, никел-кадмиеви и други видове батерии и акумулатори, следва да достигнат минимално допустимите стойности на ефективността на рециклирането, зададени в част Б от приложение III към Директива 2006/66/ЕО.
(2)
Във връзка с това следва да бъдат определени подробни правила за изчисляване на ефективността на рециклирането, в допълнение към част Б от приложение III към Директива 2006/66/ЕО.
(3)
Уместно е процесът на рециклиране да се определи като процес, започващ след събирането и възможното сортиране и/или подготовка за рециклиране на отпадъчните батерии и акумулатори, получени от дадена инсталация за рециклиране, и завършващ с получаването на изходящи фракции, готови да бъдат използвани за тяхното първоначално предназначение или за други цели, без да е необходимо да бъдат подлагани на допълнително третиране, като по този начин те са престанали да бъдат отпадъци. С оглед да се насърчи подобряването на съществуващите и разработването на нови технологии за рециклиране и третиране, следва да има изискване за постигане на съответните стойности на ефективността на рециклирането при всеки един процес на рециклиране.
(4)
Необходимо е подготовката за рециклиране да бъде определена като предварителна операция, предхождаща рециклирането, за да може тя да бъде разграничена от процеса на рециклиране на отпадъчни батерии и акумулатори.
(5)
Стойностите на ефективността на рециклирането на процесите на рециклиране на отпадъчни батерии и акумулатори следва да се изчисляват с отчитане на химичния състав на входящите и изходящите фракции и като се имат предвид научно-техническите новости, а също така следва да се обявяват публично.
(6)
Необходимо е докладваната от рециклиращите предприятия информация да бъде хармонизирана, за да може да се провежда мониторинг на спазването на изискванията за ефективността на рециклирането в рамките на ЕС.
(7)
Предприятията за рециклиране на отпадъчни батерии и акумулатори се нуждаят от минимум 18 месеца, за да приспособят своите технологични процеси към новите изисквания за ефективността на рециклирането.
(8)
Мерките, предвидени в настоящия регламент, са в съответствие със становището на Комитета, създаден по силата на член 39 от Директива 2008/98/ЕО на Европейския парламент и на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Обхват
Настоящият регламент се отнася за процесите на рециклиране на отпадъчни батерии и акумулатори и започва да се прилага от 1 януари 2014 г.
Член 2
Определения
За целите на настоящия регламент са валидни следните определения:
1.
„Процес на рециклиране“ (recycling process) означава всяка операция на преработка, както е посочено в член 3, параграф 8 от Директива 2006/66/ЕО, която се извършва върху отпадъчни оловно-киселинни, никел-кадмиеви или други батерии и акумулатори и води до получаването на изходящи фракции, определени в точка 5 от настоящия член. Процесът на рециклиране не включва сортирането и подготовката за рециклиране/обезвреждане и може да се извършва в една или повече инсталации.
2.
„Подготовка за рециклиране“ (preparation for recycling) означава третирането на отпадъчни батерии и/или акумулатори преди процеса на рециклиране; подготовката за рециклиране включва, наред с други неща, складиране, манипулиране, разглобяване на пакети батерии или отделяне на фракции, които не са част от самата батерия или акумулатор.
3.
„Ефективност на рециклирането“ (recycling efficiency) в даден процес на рециклиране означава отношението, изразено като процент, на масата на изходящите фракции, представляващи рециклирани материали, към масата на входящите отпадъчни батерии и акумулатори.
4.
„Входяща фракция“ (input fraction) означава масата на събраните отпадъчни батерии и акумулатори, постъпващи в процеса на рециклиране, както е определена в приложение I.
5.
„Изходяща фракция“ (output fraction) означава масата на материалите, които се получават от входящата фракция при процеса на рециклиране, както е определена в приложение I, без да е подложена на допълнително третиране, която е престанала да бъде отпадък, или която ще бъде използвана за нейното първоначално предназначение или за други предназначения, но без това да включва енергийно оползотворяване.
Член 3
Изчисляване на ефективността на рециклиране
1. За изчисляване на ефективността на рециклирането при даден процес на рециклиране на оловно-киселинни, никел-кадмиеви или други батерии и акумулатори следва да се използва методът, формулиран в приложение I.
2. За изчисляване на процента на рециклиране на оловото при даден процес на рециклиране следва да се използва методът, формулиран в приложение II.
3. За изчисляване на процента на рециклиране на кадмия при даден процес на рециклиране следва да се използва методът, формулиран в приложение III.
4. Рециклиращите предприятия следва да докладват на годишна основа информацията, посочена в приложение IV, приложение V и приложение VI, в зависимост от конкретния случай, като я изпращат на компетентните органи на съответната държава-членка не по-късно от четири месеца след края на съответната календарна година. Първите годишни доклади следва да бъдат изпратени от рециклиращите предприятия не по-късно от 30 април 2015 г.
5. Докладването на ефективността на рециклирането следва да обхваща всички отделни стъпки при рециклирането и съответните изходящи фракции.
6. В случаите, при които в провеждането на даден процес на рециклиране участват повече от една инсталации, за подаването на информацията по точка 4 до компетентните органи на държавата-членка отговаря първото рециклиращо предприятие.
Член 4
Влизане в сила
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 юни 2012 година.